**Høringssvar - NOU 2023:5 Den store forskjellen**

Norges Blindeforbunds ungdom har gjennomgått høringsnotatet og avgir med dette vårt høringssvar.

Overordnet mener vi utvalget har levert et svært godt arbeid hvor utfordringsbildet fremstilles på

en sannferdig måte. Tiltakene og anbefalingene som utvalget gir er generelt sett gode og

relevante.

**Overordnet innspill**

Norges Blindeforbunds ungdom er glade for at det vies oppmerksomhet til samordningsutfordringene i helsesektoren, herunder både innad i tjenestene og mellom ulike tjenestenivåer. Vi deler

utvalgets vurdering om at samordning av tjenester, særlig i forbindelse med sammensatte

lidelser, er for dårlig, og støtter utvalgets forslag om å stimulere til samordning både innad i

spesialisthelsetjenesten, mellom tjenestenivå og mellom sektorer. Særlig er det behov for å

sikre befolkningen tilgang til gode helsetjenester uavhengig av bosted og økonomi, samt

forankre tverrsektoriell samhandling på et overordnet nivå.

Videre deler vi utvalgets vurdering om at det forskes for lite på kjønnsforskjeller i sykdomsforløp, samt på sykdommer og lidelser som primært rammer kvinner.

Vi støtter utvalgets foreslåtte tiltak for å stimulere til mer forskning knyttet til kvinnehelse. Vi

støtter videre utvalgets anbefalinger knyttet til å styrke kunnskapsbroen og

sikre at retningslinjer for helsetilstander, helsefaglige utdanninger og helsepersonell ivaretar et

kvinnehelseperspektiv.

Norges Blindeforbunds ungdom er glade for at utvalget fremmer et behov for å i større grad lytte til

kvinners stemmer, og støtter utvalgets anbefalinger på dette punktet. Særlig ser vi behov for å

iverksette forskning på hvordan kvinner med kvinnelidelser blir behandlet i tjenestene, samt

nasjonale brukerundersøkelser om kjønnsforskjeller i pasienters møte med helsetjenesten.

Ungdom og unge kvinner

Norges Blindeforbunds ungdom synes utvalget har delt inn ulike livsfaser og konkrete utfordringer

knyttet til hver livsfase på en god og nyttig måte. Når det gjelder ungdom og unge kvinner er vi

særlig positive til følgende av utvalgets anbefalinger:

- Styrke helsestasjon for ungdom og skolehelsetjenesten

- Innføre fritak for egenandeler ved legebesøk for ungdom mellom 16 og 18 år

- Styrke tilbudet til barn og unge med spiseforstyrrelser

- Styrke seksualitetsundervisning på barne- og ungdomsskolen

- Heve kompetansen om kjønn og helse blant lærere og barnehagelærere

Vi ønsker å understreke behovet for at seksualitetsundervisningen unge mottar må representere

og inkludere kjønns- og seksualitetsmangfold, variasjon i funksjonsevne og interseksjonalitet i

langt større grad enn hva gjøres i dag. Videre ønsker vi å påpeke at tilbudet til unge med

spiseforstyrrelser også må styrkes i henhold til kompetansen i helsevesenet. Mange unge med

spiseforstyrrelser opplever i dag at de enten er for friske eller for syke til å få behandling for sin

spiseforstyrrelse. Flere opplever også at helsepersonell de møter mangler kompetanse på

sammenhengen mellom psykisk og fysisk helse. Dette gjelder uavhengig av hvilken del av

helsetjenesten den unge er i kontakt med. Unge med overspisingslidelse, som er den mest

utbredte spiseforstyrrelsen per i dag, opplever generelt at det finnes svært få behandlingstilbud

beregnet på dem.

Videre er vi glade for at psykisk helse blant unge trekkes frem i utredningen, samt at det foreslås tiltak for å styrke kunnskapen på dette feltet og å styrke lavterskeltilbud. Gode lavterskeltilbud er viktig i et folkehelseperspektiv. Samtidig trenger unge med synsnedsettelser og andre funksjonsnedsettelser tilbud utover dette. Dagens helsevesen har i liten grad kompetanse på synsnedsettelser, noe som resulterer i at synshemmede opplever å ikke få tilstrekkelig oppfølging av sin psykiske helse, og at få i helsevesenet har kompetanse på hvordan funksjonsnedsettelse og psykisk helse henger sammen. Norges Blindeforbunds ungdom mener derfor at utvalget burde inkludere tiltakknyttet til psykisk helse og funksjonsnedsettelse, deriblant:

- Flere må få plass i BUP og DPS

- Helse- og omsorgstjenesten må jobbe mer tverrfaglig og tverrsektorielt for å fremme god

psykisk helse

- Helse- og sosialfaglige utdanninger bør ha en tverrfaglig tilnærming

- Det må forskes mer på sammenhengene mellom funksjonshemming og psykisk helse

Når det gjelder kvinner i etableringsfasen er vi svært positive til

utvalgets ulike anbefalinger for å styrke helsetjenesten knyttet til mødrehelse og svangerskaps-,

fødsels- og barseloppføling. Vi ønsker å påpeke behovet for å styrke tilbudet til, og oppfølgingen

av gravide funksjonshemmede kvinner, samt funksjonshemmede kvinner som ønsker å bli

gravide. Vi hører stadig om at par med en synsnedsettelse med ønske om barn møter negative holdninger tilknyttet det å få barn. Dette gjelder også for par hvor enten en eller begge foreldre har en synsnedsettelse.

**Avslutning**

Avslutningsvis ønsker vi å bemerke at vi gjerne skulle sett at utvalget inkluderte utfordringer

tilknyttet de eksisterende kjønnsforskjellene i tildelingen av hjelpemidler og antall timer med

brukerstyrt personlig assistanse (BPA). Når det gjelder BPA får menn i dag innvilget flere timer med BPA sammenliknet med kvinner.

Dette henger blant annet sammen med forventningene samfunnet har til menn og kvinner, og

ikke individets reelle assistansebehov. Kvinner forventes i større grad å klare oppgaver relatert

til omsorg og arbeid i hjemmet, og samfunnsdeltakelse blir ansett som mindre viktig. Dette kan

gjøre at kvinner totalt sett får innvilget færre BPA-timer. Å ha nok BPA-timer til å dekke det

faktiske assistansebehovet personen har er essensielt for å sikre selvstendighet og deltakelse i

skole, arbeidsliv, og fritid. Deltakelse er igjen sentralt for både psykisk og fysisk helse. I tillegg er

BPA viktig for å motvirke ensomhet, men også for å komme seg ut av voldelige relasjoner, hvor

funksjonshemmede kvinner er overrepresentert. Unge funksjonshemmede mener derfor at BPA

som et viktig likestillingsverktøy, forebyggende – og helsefremmende tiltak, samt anbefalinger

om å styrke BPA-ordningene burde inkluderes som et viktig punkt for kvinnehelse.